b'\n_START_ARTICLE_\nKoro\xc5\xa1ka cesta\n_START_PARAGRAPH_\nKoro\xc5\xa1ka cesta je ulica v Mariboru.\n_START_SECTION_\nZgodovina\n_START_PARAGRAPH_\nUlica je bila prvi\xc4\x8d omenjena leta 1315 kot Markt (trg), \xc5\xa1ele leta 1438 se prvi\xc4\x8d omenja kot Khartner Gasse, pozneje pa so jo poimenovali Kaertner Strasse. Leta 1919 je dobila slovensko ime \xe2\x80\x93 Koro\xc5\xa1ka cesta. Leta 1941 je ponovno dobila nem\xc5\xa1ko ime, v letu 1945 pa ponovno slovensko, ki ga nosi \xc5\xa1e danes. Odkar so ulico podalj\xc5\xa1ali do ob\xc4\x8dine Bresternica, obsega zanimive zgradbe. Od \xc5\xa1tevilnih po\xc5\xbearov v mestu so se kar \xc5\xa1tirje pri\xc4\x8deli prav na Koro\xc5\xa1ki cesti (v letih 1601, 1650, 1700, 1797).\n_START_SECTION_\nPromet\n_START_PARAGRAPH_\nVe\xc4\x8d deset let si je ulico lastil avtomobilski promet, saj je v povpre\xc4\x8dju po njej peljalo 18.000 vozil dnevno. \xc5\xa0e danes vozila povzro\xc4\x8dajo hrup, onesna\xc5\xbeenje in nevarnosti, zato si prebivalci Maribora prizadevajo razbremeniti motorni promet na tej ulici.\n_START_SECTION_\nZgradbe\n_START_PARAGRAPH_\nNa ulici se nahajajo nekatere zanimive stavbe iz zgodovine mesta. V hi\xc5\xa1i \xc5\xa1tevilka 1 se je med letoma 1758 in 1892 nahajala prva mariborska gimnazija. V hi\xc5\xa1i \xc5\xa1tevilka 3 je prebival ded poznej\xc5\xa1ega srbskega kralja Petra I. Hi\xc5\xa1o \xc5\xa1tevilka 12 je leta 1892 kupila mestna ob\xc4\x8dina za namestitev varnostne stra\xc5\xbee in prostovoljnih gasilcev. Na mestu med hi\xc5\xa1ama \xc5\xa1tevilka 21 in 26 so se do leta 1829 nahajala mestna vrata Na\xc5\xa1e ljube gospe ali Koro\xc5\xa1ka vrata. Po svoje posebna je tudi hi\xc5\xa1a \xc5\xa1tevilka 24, ki je bila zgrajena leta 1553 in ki so ji vsi po\xc5\xbeari prizanesli, prav tako ji je prizanesla tudi kuga v letih 1680 in 1681, ker je bila njena lastnica, pekarka Murmann, zelo previdna glede prodaje kruha. Na vogalu hi\xc5\xa1e \xc5\xa1tevilke 26 je v vogal vzidan kamniti grb, ki predstavlja leva. Na drugi strani ceste je na hi\xc5\xa1i \xc5\xa1tevilka 21 kamniti grb Maribora, oba iz leta 1552.'